**Ministru kabineta noteikumu projekta**

**„Aizsargājamo ainavu apvidus „Veclaicene” individuālie aizsardzības un izmantošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Aizsargājamo ainavu apvidus „Veclaicene” individuālie aizsardzības un izmantošanas noteikumi” (turpmāk – noteikumu projekts) izstrādāti, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz aizsargājamo ainavu apvidus “Veclaicene” dabas aizsardzības plānā iekļautajiem priekšlikumiem, kā arī ņemot vērā Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – vispārējie noteikumi) prasības.  Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsargājamais ainavu apvidus “Veclaicene” (turpmāk – ainavu apvidus) atrodas Latvijas ziemeļaustrumu daļā, Alūksnes un Apes novadu teritorijā. Aizsargājamo ainavu apvidus “Veclaicene” dibināts 1977. gadā. Ainavu apvidus platība, izstrādājot noteikumu projektu, aktualizēta atbilstoši dabas datu pārvaldības sistēmai “Ozols” ir 20846 ha. Teritorija dibināta, lai saglabātu un aizsargātu raksturīgu Ziemeļvidzemes kultūrainavu un dabas vērtības. Teritorijā ietilpst trīs dabas liegumi (“Dēliņkalns” (platība – 44,7 ha), “Avotu mežs” (platība – 113 ha), “Korneti-Peļļi” (platība – 779 ha)), viens ģeoloģiskais un ģeomorfoloģiskais dabas piemineklis (Grūbes dolomīta atsegums) un viena aizsargājamā aleja (Ziemeru ozolu aleja). Alūksnes novadā ietilpst 17493 ha no ainavu apvidus teritorijas, savukārt Apes novadā – 3357 ha.  Attiecīgi pēc noteikumu projekta stāšanās spēkā uz augstākminētajām īpaši aizsargājamām teritorijām attieksies apstiprinātie “Aizsargājamo ainavu apvidus “Veclaicene” individuālie aizsardzības un izmantošanas noteikumi”.  Ainavu apvidus iekļauts Eiropas aizsargājamo dabas teritoriju tīklā *NATURA 2000*. Teritorija noteikta īpaši aizsargājamo sugu un īpaši aizsargājamo biotopu aizsardzībai.  Ainavu apvidus dibināts, lai saglabātu un aizsargātu raksturīgu Ziemeļvidzemes kultūrainavu un dabas vērtības. Ainavu apvidus ietver 11 austrumu-rietumu virzienā orientētu ezeru virkni subglaciālajās iegultnēs. Ainavu apvidū konstatēti Eiropas Padomes 1992. gada 21. maija direktīvā 92/43/EEK par dabisko dzīvotņu, savvaļas faunas un floras aizsardzību (turpmāk – Biotopu direktīva) noteiktie biotopi kā 3130 Ezeri ar oligotrofām līdz mezotrofām augu sabiedrībām, 6270\* *Sugām bagātas ganības un ganītas pļavas*, 7140 *Pārejas purvi un slīkšņas*, 9010\* *Veci un dabiski boreāli meži*, 9180\* *Nogāžu un gravu meži* u.c. Šie biotopi iekļauti Biotopu direktīvas I pielikumā. Ainavu apvidū sastopams liels skaits aizsargājamu augu un dzīvnieku sugu, kuri noteikti Biotopu direktīvas II pielikumā: augi (dzeltenā akmeņlauzīte *Saxifraga hirculus*, spilvainais ancītis *Agrimonia pilosa*, sirdsveida divlape *Listera cordata*, sīkā lēpe *Nuphar pumila* u.c.), bezmugurkaulinieki (Šneidera mizmīlis *Boros schneideri*, Cīrulīšu dižtauriņš *Parnassius mnemosyne*, medicīnas dēle *Hirudo medicinalis*, sīkspāre *Nehalennia speciosa*, lielais torņgliemezis *Ena montana* u.c.), zivis un apaļmutnieki (akmeņgrauzis *Cobitis taenia*, platgalve *Cottus gobio*, strauta nēģis *Lampetra planeri* u.c.), abinieki un rāpuļi (lielais tritons *Triturus cristatus*, sila ķirzaka *Lacerta agilis* u.c.), putni (mazais ērglis *Aquilla pomarina*, grieze *Crex crex*, vakarlēpis *Caprimulgus europaeus*, brūnā čakste *Lanius collurio* u.c.) zīdītāji (ūdrs *Lutra lutra*, lūsis *Lynx lynx* u.c.).  Biotopu direktīva paredz nepieciešamību noteikt īpašus dzīvotņu aizsardzības un apsaimniekošanas pasākumus – attiecīgi ar noteikumu projektu tiek pilnveidots normatīvais regulējums, lai nodrošinātu šīm sugām un biotopiem labāku aizsardzību. Vienlaikus ir ņemtas vērā sociālekonomiskās intereses un nav pilnībā aizliegta mežizstrāde ainavu aizsardzības zonā  Ainavu apvidus ārējā robeža noteikta ar Ministru kabineta 1999. gada 23. februāra noteikumu Nr. 69 “Noteikumi par aizsargājamo ainavu apvidiem” 1. pielikumu.  Ainavu apvidus īpaši aizsargājamo biotopu platības kopā aizņem ~ 6,5% no teritorijas, lielāko daļu – mežu biotopi – 760 ha. Otra lielākā biotopu grupa ir zālāju biotopi, kas aizņem 379,6 ha lielu platību, saldūdeņu biotopi –119 ha, purvu biotopi – 27,6 ha.  Ar Vides aizsardzības un reģionālās attīstības ministrijas (turpmāk – VARAM) 2016. gada 26. aprīļa rīkojumu Nr. 100 “Par dabas aizsardzības plānu apstiprināšanu” apstiprināts “Aizsargājamo ainavu apvidus “Veclaicene” dabas aizsardzības plāns 2016. – 2028. gadam”[[1]](#footnote-2) (turpmāk – dabas aizsardzības plāns), kura izstrādes laikā veikta Latvijā un Eiropas Savienībā aizsargājamo biotopu, teritorijā konstatēto aizsargājamo sugu atradņu un to dzīvotņu inventarizācija un kvalitātes novērtēšana, kā arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas zonējumam un individuālo aizsardzības un izmantošanas noteikumu projektam. Ievērojot minēto, pieņemts lēmums par jaunu Ministru kabineta noteikumu izstrādi. Plānā noteikti aktuālie dabas lieguma aizsardzības un apsaimniekošanas mērķi, kā arī aprakstīti prioritārie pasākumi, kas īstenojami dabas liegumā konstatēto sugu un biotopu aizsardzībai un bioloģiskās daudzveidības palielināšanai.  Kā īstermiņa mērķi noteikti saskaņotas dabas aizsardzības, zemes īpašnieku un teritorijas apmeklētāju intereses, saglabāta teritorijai raksturīgā ainavu struktūra, vizuālā vērtība un ekoloģiskie procesi, nodrošinot bioloģiski vērtīgāko platību un dzīvotņu pastāvēšanu vienlaikus ar teritorijas sociālekonomisko attīstību. Kā īstermiņa mērķi noteikti virkne apsaimniekošanas pasākumi biotopu uzlabošanai, izglītojošie un informējošie pasākumi, tūrisma un atpūtas organizēšana, izpēte un monitorings.  Ainavu apvidus aizsardzības ilgtermiņa mērķis ir nodrošināt saskaņotu dabas aizsardzības, zemes īpašnieku un teritorijas apmeklētāju intereses, saglabāta teritorijai raksturīgā ainavu struktūra, vizuālā vērtība un ekoloģiskie procesi, nodrošinot bioloģiski vērtīgāko platību un dzīvotņu pastāvēšanu vienlaikus ar teritorijas sociālekonomisko attīstību.  Šobrīd ainavu apvidū ir spēkā esoši un teritorijas izmantošanu reglamentē vispārējie noteikumi un Ministru kabineta 2011. gada 25. janvāra noteikumi Nr. 71 “Dabas lieguma *“Korneti-Peļļi”* individuālie aizsardzības un izmantošanas noteikumi”. Noteikumu projekts izstrādāts, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz ainavu apvidus “Veclaicene” dabas aizsardzības plānā iekļautajiem priekšlikumiem, kā arī ņemot vērā vispārējo noteikumu prasības.  Vienlaikus noteikumu projekts apvienos vispārējo noteikumu un 2011. gada 25. janvāra Ministru kabineta noteikumu Nr. 71 “Dabas lieguma *“Korneti-Peļļi”* individuālie aizsardzības un izmantošanas noteikumi” normas, un tādējādi dabas lieguma aizsardzību un izmantošanu turpmāk regulēs vieni Ministru kabineta noteikumi. Noteikumu projektā ir aktualizētas normas arī saistībā ar jaunākajiem grozījumiem citu nozaru regulējošajos normatīvajos aktos (piem., grozījumi Meža likumā, Dzīvnieku aizsardzības likumā).  Lai nodrošinātu dabas vērtību aizsardzību un teritorijas apsaimniekošanas pasākumu īstenošanu, kā arī saskaņotu teritorijas izmantošanas nosacījumus, tiek izveidots funkcionālais zonējums.  Noteikumu projekts paredz ainavu apvidū noteikt četras funkcionālās zonas:   1. regulējamā režīma zona; 2. dabas lieguma zona; 3. dabas parka zona; 4. ainavu aizsardzības zona; 5. neitrālā zona.   Regulējamā režīma zona ietver visus esošos mikroliegumus un atsevišķas īpaši aizsargājamo meža biotopu platības dabas liegumu *“Korneti-Peļļi”*, *“Dēliņkalns”* un *“Avotu mežs”* teritorijā. Zona izveidota, lai nodrošinātu pret traucējumiem jutīgo īpaši aizsargājamo sugu un to dzīvotņu, kā arī meža biotopu aizsardzību. Noteikumu projekts neparedz svītrot esošos dabas liegumus, tie tiek saglabāti ar esošajām robežām.  Dabas lieguma zona izveidota, lai aizsargātu atsevišķas dabas liegumu *“Korneti-Peļļi”* un *“Dēliņkalns”* platības, kā arī vērtīgākos īpaši aizsargājamo mežu biotopus, kuru platības pārsniedz 1 ha un īpaši aizsargājamo putnu sugu atradnes (sugām, kurām saskaņā ar Ministru kabineta 2012. gada 18. decembra noteikumu Nr. 940 *“Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”* 2. pielikumu būtu jāveido mikroliegumi (lielais dumpis, zivjērglis, baltmugurdzenis, vidējais dzenis, apodziņš, pelēkā dzilna, trīspirkstu dzenis, bikšainais apogs, urālpūce).  Dabas parka zona izveidota, lai nodrošinātu mikroliegumu aizsardzības buferzonas, kā arī lai aizsargātu putnu sugām piemērotas dzīvotnes. Dabas parka zona veidota arī Muratagala meža masīvā, lai samazinātu masīva fragmentāciju kailciršu rezultātā un nodrošinātu buferzonas regulējamā režīma zonai.  Ainavu aizsardzības zona noteikta, lai saglabātu teritorijai raksturīgo ainavu un veicinātu ainavu aizsardzības principu pielietošanu.  Neitrālā zona ietver ciemus un valsts, pašvaldību ceļus.  Noteikumu normu ievērošanas kontroli kopumā nodrošina valsts vides inspektori (primāri, Dabas aizsardzības pārvalde) saskaņā ar noteikto Sugu un biotopu aizsardzības likumā (ar 2020. gada 6. jūnija grozījumiem).  Darbības, kurām izsniedz tehniskos noteikumus vai veic sākotnējo ietekmes uz vidi novērtējumu, ir noteiktas likuma *“Par ietekmes uz vidi novērtējumu”* 3.2 pantā un uz likuma 13. panta otrās un ceturtās daļas pamata izdotajos Ministru kabineta 2015. gada 27. janvāra noteikumos Nr. 30 *“Kārtība, kādā Valsts vides dienests izdod tehniskos noteikumus paredzētajai darbībai”*. Noteikumu projekta 22.5. apakšpunktā noteikts aizliegums veikt darbības, kuru rezultātā tiek mainītas atsevišķas zemes lietošanas kategorijas, kā izņēmumu pieļaujot zemes lietošanas kategorijas maiņu konkrētos gadījumos ar Dabas aizsardzības pārvaldes (turpmāk – DAP) rakstisku atļauju (līdzīgs princips ietverts gan vispārējos noteikumos, gan citu īpaši aizsargājamo dabas teritoriju (turpmāk – aizsargājamā teritorija) individuālajos noteikumos). VARAM audita “Vides aizsardzības jomā atļauju un licenču izsniegšanas, ķīmisko vielu izplatīšanas licencēšanas un kontroles, ūdens resursu izmantošanas kontroles, ūdeni piesārņojošo vielu emisiju uzskaites audits” laikā identificēta problēma saistībā ar DAP izsniedzamajām atļaujām, kur tika secināts, ka divas valsts iestādes – Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu aizsargājamajā teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP rakstisku atļauju zemes lietošanas kategorijas maiņai, ja to nosaka konkrētās aizsargājamās teritorijas aizsardzības un izmantošanas noteikumi. Zemes lietošanas kategorijas maiņa aizsargājamā teritorijā vai tās funkcionālajā zonā var būt aizliegta, līdz ar to, VVD, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 9. punktā tiek noteikts, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kad VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  Ainavu apvidū esošos mežus un līdz ar tiem meža sugu dzīvotnes negatīvi ietekmē mežsaimnieciskā darbība – kailciršu veikšana, pārmērīga to izkopšana. Ar noteikumu projektu tiek noteikts, ka maksimālā pieļaujamā kailcirtes platība ir divi hektāri un kailcirtē saglabājamos kokus pēc iespējas atstāj grupās. Kā vēl viens negatīvs faktors meža sugu dzīvotnēm ir mirušās koksnes izvākšana. Turpmāk ir paredzēts, ka mirušā koksne ir jāatstāj mežaudzē, ja tās apjoms ir mazāks nekā 20 kubikmetri uz hektāru.  Precizēts punkts par kokmateriālu pievešanu augsnes sasaluma apstākļos, papildinot punktu ar nosacījumu, ka DAP izsniedz atļauju 10 dienu laikā pēc rakstiska iesnieguma saņemšanas. Norma ir ieviesta ar mērķi, lai gadījumā, ja ir veikta mežizstrāde atļautajā laika posmā, bet izveidojas situācija, ka nepaspēj izvest kokmateriālus līdz 15. martam, kokmateriālus būtu iespējams izvest sasaluma apstākļos, nepārkāpjot noteikumu projekta prasības.  Zemes kategorijas maiņa uz dabā konstatēto iespējama tikai divos gadījumos – ja teritorija applūst vai dabiski apmežojas.  Ainavu apvidus teritoriju šķērsos arī velomaršruts “Tour de LatEst”. Trase un ar to saistītā infrastruktūra (informatīvie apzīmējumi, norādes u.c.) tiks saskaņots ar DAP, līdz ar to noteikumu projektā tiek atzīmēts šis velomaršruts, lai nerastos pārpratumi par trases novietojumu un pārvietošanās maršrutiem.  Ja tiek veikta jebkāda būvniecība, vietējai pašvaldībai ir tiesības saistošajos noteikumos noteikt papildu prasības, lai saglabātu esošās ainavas raksturu un vērtību.  Pēc Alūksnes un Apes novadu pašvaldību ierosinājuma, noteikumu projekts papildināts ar jaunu 12.19. apakšpunktu, kas nosaka ierobežojumu stādīt vai ieaudzēt mežu lauksaimniecībā izmantojamās zemēs, kuru auglība ir lielāka par 20 ballēm, kā arī lauksaimniecības zemēs, kuras Ainavu apvidū noteiktas kā neitrālā zona, lai saglabātu augstvērtīgās lauksaimniecības zemes to atbilstošai izmantošanai, kā arī noteiktais pilnībā atbilst ĪADT likumā noteiktajam ainavu apvidus izveidošanas mērķim.  Tāpat pašvaldība un privātpersonas var apsaimniekot ūdenstilpnes un upes atbilstoši dabas aizsardzības plānā ieteiktajiem pasākumiem, konsultējoties ar DAP par labākajiem apsaimniekošanas veidiem un metodēm.  Ņemot vērā, ka uz ainavu apvidus teritoriju vairs nevarēs attiecināt vispārējo noteikumu prasības, noteikumu projekts izstrādāts tostarp saskaņā ar likuma “Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem ainavu apvidū nosaka aizsargājamos kokus.  Izvērtējot noteikumu projektā paredzētos ierobežojumus (galvenokārt, mežsaimnieciskajai darbībai) fizisko un juridisko personu nekustamo īpašumu izmantošanā ar īpašnieka tiesībām brīvi rīkoties ar savu īpašumu, secināts, ka šo tiesību ierobežojums noteikts ar mērķi palielināt dabas lieguma kopējo bioloģisko daudzveidību un īpaši aizsargājamo sugu dzīvotņu un īpaši aizsargājamo biotopu aizsardzību kā to paredz Latvijas Republikas Satversmes 115. pants (valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu), līdz ar to noteikumu projektā noteiktie aprobežojumi uzskatāmi par samērīgiem.  Turklāt fizisko vai juridisko personu īpašumā esošās mežaudzes, kurās turpmāk saskaņā ar noteikumu projektu tiks ierobežota mežsaimnieciskā darbība, varēs pieteikt atbalsta maksājumiem no Eiropas Savienības līdzekļiem (Kompensācijas maksājums par *Natura 2000* meža teritorijām), ko administrē Lauku atbalsta dienests.  Ņemot vērā, ka ugunsdzēsības pasākumi ir ārkārtas situācijas novēršana, lai novērstu atšķirīgu tiesību aktu interpretāciju, ar noteikumu projekta 11. punktu noteikts, ka noteikumu projekta normas (koku ciršanas, hidrotehnisko būvju ierīkošanas, pārvietošanās un cita veida ierobežojumi, t.sk., DAP rakstiskas atļaujas saņemšana) neattiecas uz ugunsdzēsības pasākumiem. Jebkuras paredzētās darbības, tajā skaitā, ugunsdrošības pasākumu veikšana, jāsaskaņo atbilstoši šajos noteikumos un citos normatīvajos aktos noteiktajām prasībām, piemēram, saskaņā ar Ministru kabineta 2015. gada 27. janvāra noteikumu Nr. 30 “Kartība, kādā Valsts vides dienests izdod tehniskos noteikumus paredzētajai darbībai” pielikuma 8.7. apakšpunktu jāsaņem tehniskie noteikumiem, ja īpaši aizsargājamā dabas teritorijā tiek ierīkots dīķis ar platību lielāku par 0,1 ha.  Savukārt, ja ir aizliegtas darbības, kuru rezultātā tiek mainīta zemes lietošanas kategorijas, izņemot ar DAP atļauju, tad dīķa ierīkošanai dabas lieguma zonā nepieciešama DAP rakstiska atļauja (noteikumu projekta 22.5.2.7. apakšpunkts).  Tāpat tiek noteiktas ugunsdrošības prasības ugunskuru ierīkošanā, Noteikumu projekts paredz kurināt ugunskurus tam speciāli ierīkotās vietās, ievērojot ugunsdrošības prasības.  Spēkā esošajā īpaši aizsargājamo dabas teritoriju normatīvajā regulējumā, tai skaitā, vispārējo noteikumu 44. punktā, noteikts, ka dižkokus (aizsargājamos kokus) atļauts nocirst (novākt) tikai gadījumā, ja tas kļuvis bīstams un nav iespējams novērst bīstamību (apzāģēt zarus, izveidot atbalstus). Noteikumu projekta 44. punkts paredz papildināt gadījumu loku, kurā iespējama dižkoku nociršana (saņemot DAP rakstisku atļauju un kokkopja (arborista) atzinumu, ja nepieciešams):  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīviem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādejādi pieļaujot dižkoka, kuram nav paredzama augstspējas uzlabošanās, nociršanu, pirms tas kļuvis bīstams (piemēram, ošu slimības gadījumā);  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskuscitu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana vai mitruma režīma izmaiņas u.c.), nekā nocērtot dižkoku), bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu katra gadījuma izvērtējumu.  Noteikumos noteiktos atzinumus un DAP rakstiskās atļaujas saņem nekustamā īpašuma īpašnieks, kurš plāno īstenot paredzēto darbību.  Attiecīgi nosacījumi par gāzesvadu aizsargjoslas uzturēšanu tiek atrunāti noteikumu projekta 20.7.4. apakšpunktā, kas nosaka būvju un infrastruktūras objektu uzturēšanu, paredzot Dabas aizsardzības pārvaldes rakstisku atļaujas saņemšanu. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas lieguma teritorijā, dabas lieguma apmeklētāji, DAP, Alūksnes, Apes novada pašvaldības, akciju sabiedrība “Latvijas valsts meži”, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Atsevišķu darbību veikšanai būs nepieciešams saņemt DAP rakstisku atļauju, kā arī sertificēta eksperta sugu vai biotopu aizsardzības jomā rakstisku atzinumu (piemēram, sanitārajai cirtei, ja DAP to noteicis kā nepieciešamu, va citai cirtei – īpaši aizsargājamā biotopa vai īpaši aizsargājamas sugas dzīvotnes atjaunošanai vai saglabāšanai). |
| 3. | Administratīvo izmaksu monetārs novērtējums | Tā kā nav zināmas nekustamo īpašumu īpašnieku ieceres to īpašumu izmantošanā, nav iespējams aprēķināt administratīvās izmaksas, kas radīsies nepieciešamo rakstisko atļauju, atzinumu saņemšanai.  DAP rakstiskas atļaujas saņemšana ir bez maksas.  Sertificēta eksperta sugu vai biotopu aizsardzības jomā atzinuma saņemšanas izmaksas ir atkarīgas no konkrētā eksperta sniegtā pakalpojuma cenas (vidēji ap 200 – 300 *euro* par atzinumu). |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | No kopējās ainavu apvidus teritorijas lielākā daļa zemes ir privātīpašumā (kopā ~ 81 %), pašvaldību īpašumā – 5 %, valsts īpašumā – 14 %. Lielākās valsts īpašumā esošās platības ir teritorijas A daļā esošie mežu masīvi (apsaimnieko akciju sabiedrība “Latvijas valsts meži”).  Likuma “Par kompensāciju par saimnieciskās darbības ierobežojumiem aizsargājamās teritorijās” 2. panta otrajā daļā noteikts, ka ikgadēju atbalsta maksājumu par saimnieciskās darbības ierobežojumiem Eiropas nozīmes aizsargājamās dabas teritorijās (*NATURA 2000*) izmaksā normatīvajos aktos par lauku attīstības atbalsta piešķiršanu noteiktajā kārtībā no attiecīgo Eiropas Savienības fondu līdzekļiem. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ar noteikumu projekta apstiprināšanu stāsies spēkā MK noteikumi “Aizsargājamo ainavu apvidus “Veclaicene” individuālie aizsardzības un izmantošanas noteikumi”, līdz ar to spēku zaudēs Ministru kabineta 2011 .gada 25. janvāra noteikumi Nr. 71 “Dabas lieguma “Korneti-Peļļi” individuālie aizsardzības un izmantošanas noteikumi” (Latvijas Vēstnesis, 2011, 15. nr). |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Sabiedrības pārstāvji tika informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) 2019. gada 20. jūnijā (<https://www.varam.gov.lv/lv/jauns-mk-noteikumu-projekts-aizsargajamo-ainavu-apvidus-veclaicene-individualie-aizsardzibas-un-izmantosanas-noteikumi>) un Valsts kancelejas tīmekļvietnē [www.mk.gov.lv](http://www.mk.gov.lv).  Alūksnes un Apes novada pašvaldības un zemes īpašnieku informēšana tika veikta atbilstoši likuma “Par īpaši aizsargājamām dabas teritorijām” 12. panta ceturtās daļas un 13. panta ceturtās daļas prasībām, nosūtot katram informatīvu vēstuli, kā arī publicējot oficiālu paziņojumu oficiālajā izdevumā “Latvijas Vēstnesis” <https://www.vestnesis.lv/rezultati/atbilstiba/on/locijums/on/teksts/Veclaicenes%20noteikumi>.  Pēc noteikumu projekta apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētajām prasībām – tiks publicēts paziņojums oficiālajā izdevumā „Latvijas vēstnesis”, nosūtīta informācija pašvaldībai, apstiprinātie Ministru kabineta noteikumi tiks ievietoti VARAM un DAP tīmekļvietnēs. |
| 2. | Sabiedrības līdzdalība projekta izstrādē | Noteikumu projekts 2019. gada 20. jūnijā ievietots VARAM tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2019. gada 17. jūnijā nosūtīts paziņojums par līdzdalības iespējām Ministru kabineta noteikumu projekta izstrādē.  Noteikumu projekts un anotācija 2019. gada 19. jūnijā nosūtīti Alūksnes un Apes novada pašvaldībām atzinuma sniegšanai, kā arī atkārtoti saskaņojot projektu, noteikumu projekts nosūtīts arī Alūksnes un Apes novada pašvaldībām.  Pašvaldības un zemes īpašnieku informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem. |
| 3. | Sabiedrības līdzdalības rezultāti | Noteikumu projekta izstrādes laikā saņemti vairāki privātpersonu telefonu zvani par paredzētajām darbībām, nosacījumiem viņu zemes īpašumos un piecu privātpersonu e-pastu iesniegumi par robežu precizējumiem, informācijas pieprasīšanu. Zemes īpašnieki tika informēti par teritoriju izmantošanas nosacījumiem, robežām un iespējamiem apsaimniekošanas pasākumiem. |
| 4. | Cita informācija | No Alūksnes un Apes novada tika saņemti atzinumi un komentāri par Noteikumu projektu, kuri tika ņemti vērā un iekļauti Noteikumu projektā, kurus akceptēja arī Latvijas Pašvaldību savienība, kura saskaņoja Noteikumu projekta redakciju.  Apes un Alūksnes novada pašvaldības lūdza precizēt anotāciju ar paskaidrojošu informāciju, kā arī precizēt atsevišķas punktu redakcijas, kuras tika saskaņotas projekta gaitā, kā arī tika rīkota sabiedriskās apspriešanas sanāksme Veclaicenes tautas namā 2019. gada 11. septembrī. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, DAP, VVD, LAD. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē.  Iesaistītajām institūcijām nav nepieciešami papildus līdzekļi, pienākumi tiek veikti jau esošo cilvēkresursu un finanšu ietvaros. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Briška 67026424

[Dace.Briska@varam.gov.lv](mailto:Dace.Briska@varam.gov.lv)

1. Pieejams tiešsaistē latviešu valodā:

   <https://www.daba.gov.lv/upload/File/DAPi_apstiprin/AAA_Veclaicene_16.pdf> [↑](#footnote-ref-2)